title: River of No Return
text: River of No Return (títol orichinal en anglés, en aragonés Río sin retorno, enguerau en Aragón con iste zaguer títol) ye una cinta de western romantico de cine estausunidense de l'anyo 1954 dirichida por Otto Preminger seguntes un guión de Frank Fenton basau en una historia de Louis Lantz (qui heba pillau la suya idea d'a cinta italiana Ladri di biciclette, de Vittorio De Sica en 1948), con una Banda Sonora Orichinal de Cyril J. Mockridge, una dirección de fotografía de Joseph LaShelley que fue producida por Stanley Rubinta la productora Twentieth Century-Fox Film Corp., estando los actors principals d'a cinta Robert Mitchum, Marilyn Monroe, Tommy Rettig y Rory Calhoun.
  
  A cinta se rodó en exteriors en d'os parques nacionals d'a provincia d'Alberta en Canadá, os parques de Banff y Jasper; y s'ambienta en o norueste d'Estaus Unius en 1875. Ye considerada unanimement como un western clasico, encara que mesmo Mitchum que Monroe, os actots protagonistas y que en ixas envueltas yeran dos grans estrelas de Hollywood, la rodoron por desichencias d'os suyos respectivos contractos con a productora y consideroron que lo guión yera masiau superficial.
  
  Argumento 
  En 1875 en Idaho, en o norueste d'Estaus Unius, Matt Calder ye un vidiu que fa poquet que ha surtiu d'a garchola a on bi yera en haber matau a un hombre en esfender a un atro. Plega en una ciudat provisional formada por cabanyetas en recira de su fillo Mark, de 9 anyadas. Matt heba dixau su fillo ta que lo cuidase a un conoixiu, pero iste l'ha albandonau y l'ha dixau con Kay, una cantaire de saloon. Quan a la fin Matt troba a Mark, iste no lo conoixe, pero lo pai li fa la promesa d'una vida de caza, pesca y agricultura en a suya grancha y marchan chuntos enta ixa grancha.
  
  Dimpués de que marchen lo novio de Kay, lo chugador de cartas Harry Weston li diz que han de marchar enta lo lugar de Council City ta inscribir-ie en o Rechistro d'a Propiedat a propiedat d'una mina que acaba de ganar en chugando a lo póker y rematan marchando chuntos dencima d'una navata pero troban problemas en os rapedos quan se troban amán d'a grancha de Matt y Matt y su fillo los rescatan. Alabez Harry quiere mercar o rifle y lo caballo de Matt ta plegar en Council City por tierra pero Matt se niega, en estar o solo rifle y lo solo caballo que poseye y en haber-ie en a redolada indios hostils. A respuesta de Harry ye noquiar-lo y robar-li fusil y caballo y marchar ell, en dixando a Matt, a Mark y a Kay albandonaus chusto quan i plegan os indios.
  
  Sin armas y dabant d'o periglo de l'ataque inminent d'os indios, nomás queda un camín ta fuyir: fer servir la navata y fuyir por o río, y los tres marchan tamién camín de Council City. Kay con l'asperanza de retrobar a lo suyo novio y Matt rondoniando la suya venganza contra qui los ha dixau albandonaus. Y los indios continan perseguindo-los. Poquet a poquet, en compartir a experiencia, Matt y Kay cambian as opinions que cadagún d'ells teneba de l'atro antes d'escomencipiar o viache.
  
  Elenco
  
  Producción
  
  Preproducción 
  Otto Preminger yera preparando-se ta l'enguero d'a suya cinta The Moon Is Blue quan Darryl F. Zanuck, executivo d'a 20th Century Fox, li dició que heba estau designau ta dirichir River of No Return como parte d'o suyo contracto con ixe estudio. O productor Stanley Rubin, que ya teneba experiencia previa en a producción de westerns, preferiba que la dirichisen directors con experiencia en o chenero, como William Wellman, Raoul Walsh u Henry King y li preocupaba que Preminger, a qui ell consideraba como más adequau a cintas de cine negro u de cine de comedia sofisticada, no podese estar a l'altaria requerida ta dirichir una cinta d'una tematica tan propia d'a cultura estausunidense. O mesmo Preinger no teneba pas guaire intrés inicial dica que en leyó lo suyo guión y podió veyer que l'argumento teneba potencial. Preminger tamién aprobó la decisión d'asignar os papels protagonistas a Robert Mitchum y Marilyn Monroe, a qui ya se lis heban asignau ixos papels antes de decidir-se por Preminger como director.
  
  Zanuck decidió que la cinta se filmase en CinemaScope, asinas que n'augmentó lo suyo presupuesto. A parte principal d'o rodache se faría en Canadá, en os parques nacionals de Banff y Jasper y en o laco Louise en a provincia canadiense d'Alberta y en o río Salmon en Idaho, a on realment s'ambienta la historia. Preminger y Rubin marhoron chuntos enta ixas redoladas ta buscar localizacions y mientres ixe viache Rubin podió veyer que, dillá d'a suya obligación contractual, Preminger sí que teneba un intrés real en a cinta.
  
  Rodache 
  Elenco y equipo marchoron a finals de chunio de 1953 enta Calgary, dende on marchoron enta l'Hotel Banff Springs, en bell meyo d'o Parque Nacional Banff, que esdevenió la suya base mientres o rodache en Canadá.
  
  Monroe portó en o set de rodache a Natasha Lytess, qui yera la suya entrenadora personal d'interpretación, y bien luego prencipioron os pronlemas entre ella y Preminger. Lytess daba a Monroe intsruccions sobre cómo heba d'actuar radicalment contrarias a las que daba Preminger, fendo por exemplo que Monroe pronunciase cadaguna d'as silabas d'o suyo papel con un enfasi desacherau, dica que Preminger trucó a Rubin a la suya oficina en Los Angeles ta desichir que se fese fuera d'o rodache a Lytess, y iste accedió. Tanimientres, Monroe trucó directament a Zanuck y li dició que no continaría con o rodache dica que Lytes no bi tornase. Zanuck, en considerar que Monroe yera una actriz que podeba garantizar un buen recaudo ta la cinta, accedió y fació tornar-ie a Lytes. Preminger, que no yera conforme, amostró lo suyo malestar con Monroe dica la fin d'o rodache.
  
  Mientres o difícil rodache, Preminger tenió que lidiar con una freqüent plevia y con l'excesivo consumo d'alcohol por parte de Robert Mitchum. Amás, Monroe se lesionó y quasi s'orchega y no podió filmar mientres bellos días, rodando finalment bella scena enchesada. Ta protecher o suyo vestiu mientres l'ensayo heba feito servir botas muit altas, que li plegaban dica lo peito y esbarriló, cayendo en o río y omplindo-se las suyas botas d'augua de modo que no podeba levantar-se d'aintro d'o río dica que corrioron a socorrer-la, torcendo-se la calcanyeta.
  
  O choven Tommy Rettig yera o solo consuelo de Preminger, porque en respactaba la suya profesionalidat y mesmo l'aduyaba muitas vegadas a centrar a Monroe. Tanimientres, Lytess tamién escomencipió a interferir en a interpretación de Rettig en socavando la suya confianza y alabez Preminger reunió a tot l'elenco ta informar-lis d'o comportamiento de Lytess, trobando-se con que l'elenco principio a refirmar la suya petición de fer fuera a Lytess.
  
  En primerías de setiembre l'equipo marchó enta Los Angeles ta filmar-ie as scenas d'interiors y planos d'as seqüencias en o río, que se filmoron en un tanque d'augua y simultaniament, fendo servir dobles ta ixo, en o río Salmon d'Idaho a on ye ambientada la cinta. Monroe feba servir chancas y Preminger la evitava tot o que podeba.
  
  Con tot y con ixo, Preminger consiguió rematar a cinta en o plazo previsto y sin superar o presupuesto que li heban fixau.
  
  River of No Return estió una d'as primeras cintas en fer servir o truco d'o detonador de sangre ta simular un impacto real de bala con a consiguient emisión de sangre, encara que a sobén se gosa decir que la primer cinta en emplegar-lo estió Run of the Arrow, que no se filmó dica 1957. Tamién estió la primer cinta rodada en Canadá con o nuevo sistema de CinemaScope.
  
  Postproducción 
  Mientres o proceso de postproducción d'a cinta, Preminger marchó enta Europa, dixando a l'editor Louis R. Loeffler y a Rubin o treballo de rematar-la y fer o montache cinematografico. Tenioron que clamar a Jean Negulesco ta que filmase bella scena complementaria. A visión d'as scenas en bruto confirmoron a primera opinión de Rubin de que Preminger no heba estau o director adequau ta la cinta: consideró que Preminger no heba captau as esencias d'o western, que heba ignorau elementos clave d'a trama argumental y que heba filmau superficialment as scenas d'acción, en dixando-las con un aspecto scenificau y estatico; amás, en bellos casos no coincidiban as scenas filmadas en locación y en estudio. A experiencia de Preminger en ista cinta lo convenció de wur no quereba tornar a dirichir como emplegau d'un estudio de cine y finalment pagó a la Fox 150.000 dólars ta cancelar o suyo contracto.
  
  Posteriorment, monroe afirmó que River of No Return yera la suya pior cinta, y Preminger la criticó de contino en quantas entrevistas. No estió dica 1980 que no acceptó en una entrevista que Monroe s'heba dixau la pelleta en o suyo treballo en a cinta.
  
  Critica 
  Bosley Crowther en The New York Times, afirmó que:
  
  En Fotogramas indican que:
  
  Quim Casas comenta que:
  
  Referencias
  
  Vinclos externos 
  
    River of No Return en Internet Movie Database.
    River of No Return en AllMovie.
    River of No Return en TCM Movie Database.
    River of No Return en Rotten Tomatoes.
    /  River of No Return en FilmAffinity.
    River of No Return en l' American Film Institute Catalog de l'American Film Institute.
    River of No Return en Allociné.
  
  Cintas ambientadas en Idaho
  Cintas ambientadas en 1875
  Cintas d'Estaus Unius
  Cintas de cine de romance
  Cintas de western
  Cintas dirichidas por Otto Preminger
  Cintas en anglés
  Cintas interpretadas por Marilyn Monroe
  Cintas interpretadas por Robert Mitchum
  Cintas interpretadas por Rory Calhoun
  Cintas interpretadas por Tommy Rettig
  Cintas rodadas en Alberta
  Cintas rodadas en Idaho
  Cintas rodadas en Los Angeles